ททท. มั่นใจ “ทัวร์จีน” เที่ยวไทยคึกคัก เงินสะพัด 2.5 แสนล้าน
“การท่องเที่ยวแห่งประเทศไทย” คาดปี 66 นักท่องเที่ยวจีน เดินทางเข้าไทยกว่า 5 ล้านคน คาดสร้างรายได้กว่า 2.5 แสนลบ. หนุนอุตสาหกรรมท่องเที่ยวและเศรษฐกิจเติบโตแข็งแกร่ง
ททท. ตั้งเป้ายอดนักท่องเที่ยวจีนเดินทางเข้าไทยปี 66 ทะลุ 5 ล้านคน คาดทำรายได้เข้าประเทศไม่ต่ำกว่า 2.5 แสนลบ. หนุนอุตสาหกรรมท่องเที่ยวโต
9 ม.ค. 2566

นายยุทธศักดิ์ สุภสร ผู้ว่าการการท่องเที่ยวแห่งประเทศไทย หรือ ททท. เปิดเผยว่า นักท่องเที่ยวชาวจีนเริ่มเดินทางเข้าประเทศไทยในวันนี้ (9 ม.ค.66) จะส่งผลทางบวกต่อการฟื้นตัวของภาคการท่องเที่ยวและเศรษฐกิจไทยในภาพรวม เพราะก่อนโควิด-19 นักท่องเที่ยวจีนถือเป็นนักท่องเที่ยวหลักของไทย มีจำนวนเกือบ 11 ล้านคน จากนักท่องเที่ยวต่างชาติทั้งหมด 40 ล้านคน
ทั้งนี้ประเมินว่านักท่องเที่ยวจีนจะทยอยเดินทางออกนอกประเทศในกลุ่มที่มีความพร้อมตามเงื่อนไขของประเทศปลายทาง ประกอบกับข้อจำกัดของจำนวนเที่ยวบินระหว่างประเทศ ทำให้จำนวนอาจไม่ได้มากในช่วง 2-3 เดือนแรกของปีนี้
โดยในช่วงปี 66 คาดว่าจะมีนักท่องเที่ยวจีนไม่น้อยกว่า 5 ล้านคน สร้างรายได้ทางการท่องเที่ยวไม่ต่ำกว่า 250,000 ล้านบาท